૨૦૦૩માં કોલમ્બિયા યુનિવર્સિટીના મીડિયા લૉ વિષયના પ્રોફેસર ટિમ વુએ નેટ ન્યુટ્રૅલિટી શબ્દ કૉઇન કરેલો. ત્યાર પછી અમેરિકા સહિત વિશ્વના સંખ્યાબંધ દેશોમાં ઇન્ટરનેટ પર આવી મોનોપૉલી જમાવવાના પ્રયાસો થતા રહ્યા છે. ચિલી, નેધરલૅન્ડ્સ, બ્રાઝિલ અને હવે અમેરિકાએ પણ નેટ ન્યુટ્રૅલિટીને સુરક્ષિત રાખવાના કાયદા ઘડ્યા છે. આપણે ત્યાં ગયા મહિને ટેલિકૉમ રેગ્યુલેટરી ઑથોરિટી ઑફ ઇન્ડિયા (TRAI-ટ્રાઇ)એ ઍરટેલ ઝીરો પ્રકારની સર્વિસિસ માટે લોકોનાં સૂચનો મગાવતી ૧૧૮ પાનાંની અરજી વેબસાઇટ પર નાખી હતી, પરંતુ એની ૨૪ એપ્રિલની આખરી તારીખ જેમ નજીક આવી એમ ઇન્ટરનેટ-ઍક્ટિવિસ્ટોની મહેનતને પ્રતાપે દેશના યુઝર્સ સફાળા જાગ્યા. ચારેકોરથી અપીલ થવા લાગી કે savetheinternet.in અથવા www.netneutrality.in નામની વેબસાઇટ પર જાઓ અને ટ્રાઇને વાંધાઅરજીની મેઇલ મોકલી આપો.